ჰლუკი

ჰლუკი () — ქალაქი ჩეხეთის რესპუბლიკის ზლინის მხარეში. ჰლუკი უჰერსკე-ჰრადიშტეს რაიონში მდებარეობს.

სახელწოდება
ჰლუკის სახელწოდება ლათინური სიტყვა „hlucium”-იდან მომდინარეობს, ქართულად ეს სიტყვა „ხმაურს” ნიშნავს. ქალაქმა სავარაუდოდ ეს სახელწოდება ოკლუკის ხმაურიანი ღელის გაო მიიღო, რომელიც ჰლუკში მიედინება.

გეოგრაფია
ჰლუკი ქალაქ ზლინიდან სამხრეთით 28 კილომეტრში მდებარეობს. ის რაიონულ ცენტრ უჰერსკე-ჰრადიშტედან 10 კილომეტრითაა დაშორებული. ჰლუკი ვიზოვიცეს მთიანეთში მდებარეობს. ქალაქის ტერიტორიაზე მდებარე ყველაზე მაღალი წერტილის სიმაღლე 366 მეტრია ზღვის დონიდან. ქალაქში მიედინება პატარა მდინარე ოკლუკი. 

ისტორია
ინფორმაცია ჰლუკის შესახებ ისტორიულ წყაროებში პირველად 1294 წელს ჩნდება. ამ წელს ის უფრო ფართო გეოგრაფიულ კონტექსტში მოიხსენიება და ლუცკე-პოლეს პროვინციის ნაწილია, თავად ჰლუკის ციხე კი პირველად 1303 წელსაა ნახსენები ისტორიულ ჩანაწერებში.

კულტურა
მინი|მარცხნივ|ისტორიული სახლები რაიჩოვნას ქუჩაზე
ჰლუკი მორავიის სლოვაკეთის კულტურულ რეგიონში მდებარეობს. ქალაქი ცნობილია ფოლკლორული ფესტივალით „მეფეთა ლაშქრობა“, რომელიც იუნესკოს არამატერიალური კულტურული მემკვიდრეობის სიაშია შეტანილი. ის სამ წელიწადში ერთხელ, ივლისის პირველ შაბათ-კვირას იმართება. ეს ხალხური ტრადიცია ერთ გამორჩეულ ისტორიულ მოვლენას აღნიშნავს, როცა ბრძოლაში დამარცხების შემდეგ უნგრეთის მეფე მატიაშ ჰუნიადი ქალის ფორმაში გადაცმული გაიპარა ქალაქ ჰლუკიდან. 
ფესტივალის დროს ქუჩაში ფერადი ბაფთებით მორთული ცხენით ქალის სამოსში გამოწყობილ ბიჭუნას ჩამოატარებენ. მონაწილეები ეროვნულ სამოსში იმოსებიან. ფესტივალში ყოველთვის მონაწილეობს უცხოური და ადგილობრივი ფოლკლორული ანსამბლების ასობით კოსტიუმირებული წევრი. ფესტივალის დროს იმართება სპილენძის ინსტრუმენტებით შესრულებული მუსიკალური წარმოდგენები.

ღირსშესანიშნაობები
მინი|მარჯვნივ|წმინდა ლავრენტის ეკლესია
ჰლუკის ციხესიმაგრე ქალაქის მთავარი ღირსშესანიშნაობაა. დღეს მასში განთავსებულია ტურისტული საინფორმაციო ცენტრი, ბიბლიოთეკა, საკონცერტო დარბაზი და სხვა კულტურული სივრცეები. 
რაიჩოვნას ქუჩაზე მდებარე ისტორიულ სახლებს კულტურული ძეგლის სტატუსი აქვთ. ისინი ნაგებია გამოუწვავი აგურით, კედლები დაფარულია ქერის და თიხის ნარევი ალიზით. ზედაპირი კირით არის შეღებილი. მათი გამომწვარი კრამიტის სახურავები წინათ ისლით იყო გადახურული. სახლებში გასული საუკუნეების ავეჯი და აქსესუარებია განთავსებული.
ბაროკოს სტილის წმინდა ლავრენტის სამრევლო ეკლესია 1735-1741 წლებში  აშენდა.

ცნობილი ადამიანები
კეტე ოდვოდი (1909–1997) - ავსტრიელი წინააღმდეგობის აქტივისტი

დაძმობილებული ქალაქები
 ნემშოვა, სლოვაკეთი
 პლანა-ნად-ლუჟნიცი, ჩეხეთი 

რესურსები ინტერნეტში

სქოლიო

კატეგორია:ზლინის მხარის ქალაქები